O‘zbekistonda 13 ta metan “zapravka” faoliyati vaqtincha to‘xtatildi

O‘zbekistonda bir nechta avtomobil gaz to‘ldirish kompressor shoxobchalari (AGTKSh) ish faoliyati vaqtinchalik to‘xtatildi. Bu haqda Energetika vazirligi matbuot xizmati xabar berdi.

“Bugungi kunda benzining sotilayotgan narxi oshib borishi sababli avtomobillarni muqobil yonilg‘i turiga o‘tkazish, ya’ni siqilgan tabiiy gaz (metan)ga qayta moslashtirilayotgan avtotransportlarning soni keskin o‘sib borilishi kuzatilmoqda. Shunga qaramay, metanga bo‘lgan talabning keskin o‘sishi bilan avtomobillarga gaz to‘ldirish kompressor shoxobchalari (AGTKSh)larda, avtotransportga yonilg‘i quyish jarayonida, inson hayotiga xavf tug‘dirmaslik uchun barcha texnik qoidalar, yo‘riqnomalar va ko‘rsatmalarga rioya qilishi majburdir. Afsuski, hozirgi paytda transport vositalari egalari hamda avtomobillarga yonilg‘i quyish shoxobchalarning xodimlari tomonidan qoidalarga rioya qilmasligi tez-tez uchrab turadi.
Shu sababli, AGTKShlarning faoliyatini doimiy ravishda monitoring qilish, “O‘zneftgazinspeksiya”ning vazifalaridan biridir”, — deyiladi xabarda.
Joriy yilning sentabr oyida “O‘zneftgazinspeksiya” tomonidan O‘zbekistondagi 60 ta AGTKShda nazorat tadbirlari o‘tkazildi. Tadbirlar natijasida bir qator qo‘pol qoida buzilishlar holatlari aniqlandi. Jumladan, 220 kg/sm2 bosim ostida avtomobillarni gaz bilan to‘ldirilishi, nazorat posti bilan ta’minlanmaganligi, gaz ballonlarga tegishli hujjatlarni ko‘zdan kechirilmasligi va insonga xavf keltiradigan bir qator boshqa qoidabuzarliklar aniqlandi.
Qayd etilishicha, nazorat tadbirlari o‘tkazilgan 60 ta AGTKShlardan 13 tasining ish faoliyati vaqtinchalik to‘xtatilgan.